Tom Behnke (KF), 2010-05-04:
Nej, det er det i hvert fald ikke.
Det tror jeg heller ikke at der er nogen som helst her i landet der overhovedet er enig med hr. Per Dalgaard i.
Magen til sludder skal man lede længe efter.
Det, der er sagen, er, at det, vi har i dag, er en baglandspatrulje, som netop overvåger trafikken og dem, der i dag bevæger sig rundt i grænselandet.
De er netop opmærksomme på, hvis der er nogle gengangere, hvis der er nogle mønstre, der virker mistænkelige.
Det, vi skal gøre, er at fokusere på dem, der er problemet, for det er dem, der laver kriminalitet, i stedet for at vi skal til at afsætte 100-200 mand til at sidde og sætte stempel i en masse lovlydige borgere fra andre EU-landes pas, hvilket ikke vil give noget som helst.
Derfor er vores forslag og det, vi lægger op til, at vi fastholder den indsats, vi gør i dag, nemlig baglandspatruljerne og den koordinerede indsats.
Det er den vej, vi skal gå.
Det er jo ganske alvorligt og giver anledning til bekymring, at der er nogle, som udnytter de åbne grænser til at komme her med det eneste formål at lave kriminalitet, og det skal man selvfølgelig se meget alvorligt på, det skal der tages hånd om.
Men inden man nu springer til den nemmeste af alle løsninger, som Dansk Folkeparti foreslår, var det måske værd lige at overveje, hvad det egentlig er, vi taler om, for hvad har vi vundet ved de åbne grænser?
Hvad er gevinsten ved de åbne grænser i EU, altså, hvad har vi vundet ved, at vi som borgere og virksomheder frit kan bevæge os rundt i Europa – og det gælder også varer – uden forsinkende mellemled og uden forsinkende ophold ved landegrænser, ved, at man kan bevæge sig frit omkring?
Det danske samfund har jo tjent milliarder og atter milliarder på, at samfundet på den måde hurtigt, nemt og enkelt er i stand til at kommunikere og rejse samt levere og sende varer på tværs af landegrænserne.
Det er altså en kæmpe gevinst, vi har opnået ved at få åbne grænser.
Men det er klart, at det også har en pris.
Og hvad er prisen så for, at man har de åbne grænser?
Ja, det er altså, at det ikke kun er lovlydige borgere, der kan bevæge sig frit rundt, det kan de kriminelle også på fuldstændig samme måde, som at kriminelle på Sjælland uhindret kan tage til Fyn eller Jylland og lave kriminalitet.
Ja, det kan de.
Er løsningen så, at vi lukker grænsen for de få, der laver kriminalitet, og dermed generer langt hovedparten, som bare gerne vil have lov til at rejse frit rundt?
Hvis vi skal følge den tankegang, skulle vi så også gøre det, at vi laver fast kontrol på Lillebæltsbroen og på Storebæltsbroen, eller gå
skridtet endnu videre tilbage til middelalderen, da vi havde voldene omkring København?
Da var det muligt, at man kunne trække vindebroen op, så man var sikker på, at der ikke kom nogen om natten og lavede kriminalitet.
Er det det samfund, vi skal tilbage til?
Skal vi lukke os inde og sige, at vi ikke vil kendes ved omverdenen, at vi ikke vil have noget med andre lande at gøre, at vi er os selv nok her i Danmark, nu lukker vi grænsen, ruller pigtråden ud, fordi man måske – måske – en gang imellem ud af mange, mange hundrede tusinde, der krydser grænsen, kan fange en kriminel?
Skal vi på den måde afskære os fra omverdenen?
Det tror jeg ikke er den rigtige måde.
Jeg tror ikke, det er den måde, vi bedst muligt bekæmper den grænseoverskridende kriminalitet på, for de kriminelle vil jo bare finde andre veje ind i landet.
Om så vi rejste en 500 m høj mur langs den tyske grænse, ville det ikke forhindre en eneste kriminel i at komme ind i Danmark.
Man ville bare finde en anden vej ind.
Det er deres vurdering, at en målrettet efterretningsbaseret politiindsats er et mere effektivt middel til bekæmpelse af kriminalitet begået af borgere fra andre EU-lande end genindførelsen af traditionel grænsekontrol.
Vi skal passe på, at vi i vores retorik ikke kommer til at sige, at det er alle østeuropæere.
Vi skal også passe på, at vi ikke kommer til at sige, at det er alle, der kommer fra Østeuropa hertil.
Der kommer i tusindvis af mennesker som turister og på anden vis til Danmark, som er gode borgere, og som aldrig gør noget som helst forkert.
Derfor tror jeg, det er vigtigt, at vi i den her diskussion får fuldstændig krystalklart slået fast – og det håber jeg også Dansk Folkeparti vil være med til – at vi skal have fokus på de få, der begår kriminalitet, og i forhold til dem er der ingen tvivl om, at der skal slås hårdt ned, at vi skal have skærpet kontrol, og jeg synes, det er helt legitimt, at politiet har særlig fokus på f.eks. køretøjer med nummerplader, der er østeuropæiske, at man ved, at det er der, der er stor sandsynlighed for, at man fanger nogle, fordi der desværre kommer nogle fra Østeuropa – nogle – og laver kriminalitet her.
Man skal på den måde slå hårdt ned i forhold til dem, der laver kriminaliteten, med en skærpet kontrol og et styrket samarbejde mellem landene.
Når vi taler med officielle repræsentanter for de østeuropæiske lande, giver de udtryk for, at de da har nøjagtig lige så stor interesse i at bekæmpe kriminalitet, som vi har.
De har da ingen interesse i, at deres borgere rejser andre steder hen og laver kriminalitet, for det giver et dårligt renommé, det giver et dårligt ry.